বিয়ে করেছিলেন বাইশ বছর বয়সে। ১৯৫৮ সালে গি শোলারকে। প্রকাশনাজগতের পোপ। উজ্জ্বল ব্যক্তিত্ব। ফ্রাঁসোয়াজের চেয়ে বিশ বছরের বড়। বিয়েতে উপস্থিত ছিলেন গাস্ত গালিমার, ইথিয়ের দ্য বকমরেল, আসেত প্রকাশনার প্রকাশকদের মতো বিশিষ্টজনরা। অনুষ্ঠান হয়েছিল বিখ্যাত ব্যক্তি প্রকাশক পিয়্যের লা জারেফের বাড়িতে (বারো বছর বয়সে প্রথম পাণ্ডুলিপি যাঁকে পাঠিয়েছিলেন ফ্রাঁসোয়াজ)। বিয়ের পরও ক্যাফে ক্লাবের নৈশজীবন। নিয়মিত বাইরে রাত কাটানো চলছিল। ধরাবাঁধা নিয়ন্ত্রিত জীবন তাঁর স্বভাববিরোধী। ফলে বিচ্ছেদ ‘অবশ্যম্ভাবী’ হয়ে পড়ে ১৯৬০ সালে। দুবছর পর আবার সম্পর্কে জড়িয়ে বিয়ে ১৯৬২ সালের ১০ জানুয়ারি। স্বামী বরার্ট ওয়েস্ট থফ আমেরিকার সিরামিক শিল্পী এবং ভাস্কর। তাঁর জীবন নিয়েই বই লেখা যায় – এমন মন্তব্য করেছিলেন বিখ্যাত সাহিত্য-সমালোচক ব্যারনার পিভো। রবার্টের জন্ম মিনেসোটায়। ১৬ বছর বয়সে জাল কাগজ তৈরি করে ইউএস বিমানবাহিনীতে যোগ দেন। দেখতে সুদর্শন। মধ্যমানের বুদ্ধিমত্তা, নজরকাড়া ব্যবহার। মিলিটারি সার্ভিস শেষ করেন আলাস্কায়। পরে তিনি যোগ দেন কানাডার আইস ব্যালে ট্রুপে। সেখান থেকে চলে যান মেক্সিকোতে পস্নাস্টিক আর্ট পড়তে। তিনি ফ্যাশন ফটোর মডেলও ছিলেন। একদিন স্থির করেন প্যারিস আসবেন দু-সপ্তাহের জন্য; কিন্তু তিনি আমৃত্যু প্যারিসেই থেকে যান।